PREDKLADACIA SPRÁVA

Osobitné zasadnutie Valného zhromaždenia OSN, ktoré sa bude konať 6.-8.6.2001 v New Yorku, sa bude zaoberať zhodnotením uplatňovania Agendy Habitat. Agenda Habitat je globálny akčný plán prijatý medzinárodným spoločenstvom na konferencii OSN Habitat II, ktorá sa konala v júni 1996 v Istanbule. Je založený na vytváraní legislatívneho, inštitucionálneho a finančného rámca, ktorý umožní orgánom verejnej správy v spolupráci so súkromným sektorom, mimovládnymi organizáciami a spoločenskými skupinami, aby plne prispievali k dosiahnutiu hlavných cieľov Agendy Habitat – primeraného bývania pre všetkých a trvalo udržateľného rozvoja ľudských sídiel.
Očakáva sa, že osobitné zasadnutie Valného zhromaždenia OSN potvrdí ciele a záväzky Agendy Habitat, posúdi stav jej implementácie vrátane identifikácie pokroku, medzier, prekážok a možností rozvoja, a určí celkové priority pre ďalšiu činnosť.
Implementácia Agendy Habitat je suverénnym právom a zodpovednosťou každého štátu. Dôležitým komponentom pri implementácii je medzinárodná spolupráca, ktorú podporuje Centrum OSN pre ľudské sídla UNCHS (Habitat) a monitoruje a koordinuje Komisia pre ľudské sídla pri Hospodárskej a sociálnej rade OSN. Monitorovanie sa robí pomocou vybraných ukazovateľov a najlepších príkladov (best practices).
Podľa prípravných materiálov Valné zhromaždenie OSN bude:
•	žiadať všetky štáty, aby posilnili národné komisie pre Habitat, ktoré by zabezpečovali prehľad a informácie o miestnych a národných akčných plánoch a prostredníctvom konzultácií koordinovali a podporovali ďalšiu implementáciu Agendy Habitat na miestnej a národnej úrovni;
•	nabádať štáty, aby zamerali svoj odhad a monitorovanie implementácie Agendy Habitat na miestnej, národnej a regionálnej úrovni na kľúčové záväzky vo vzťahu k politike a metódam hodnotenia a
•	odporúčať, aby identifikovali najlepšie príklady vrátane politiky, legislatívy a ukážkových akčných plánov v citlivej implementácii Agendy Habitat a umožnili ich rozšírenie vzhľadom na podporu trvalo udržateľného rozvoja.
Všetky členské štáty boli vyzvané, aby vypracovali národné správy o uplatňovaní Agendy Habitat od roku 1996 (od Istanbulskej konferencie) na miestnej a národnej úrovni a aby do nich zahrnuli príspevky rôznych skupín, ktoré spolupracovali pri uplatňovaní Agendy Habitat a zvažovali tiež účasť týchto skupín v širokospektrálnych národných delegáciách s rovnovážnym zastúpením pohlaví. Hodnotenie dosiahnutého pokroku je založené na systéme ukazovateľov vyvinutých UNCHS a najlepších príkladov.
Členské štáty a spolupracovníci Agendy Habitat boli tiež vyzvaní, aby podporovali prípravu Globálnej správy o ľudských sídlach a Správy o stave miest vo svete za účelom zvýšenia povedomia a rozširovania informácií o urbanistických podmienkach a trendoch.
Slovenská republika v roku 1996 vypracovala Národnú správu o rozvoji osídlenia a bývania v SR, ktorej súčasťou bol aj Národný akčný plán a predložila ju na konferencii OSN Habitat II v Istanbule. 
Ciele Národného akčného plánu SR sú v plnej zhode s účelom a princípmi globálneho akčného plánu Agendy Habitat. Národný akčný plán vzala na vedomie vláda SR svojím uznesením č.348 zo 14.5.1996. vyplýva z neho konkretizácia opatrení v oblastiach rozhodovacieho systému, riadiaceho a operačného systému, financovania a ekonomických podmienok, infraštruktúry a bytovej výstavby, poznatkového systému a informačného a monitorovacieho systému.
Vyhodnotenie plnenia Národného akčného plánu zabezpečilo MŽP SR v spolupráci s ostatnými rezortami. Väčšina úloh je v rôznych stupňoch plnenia, resp. prípravy. Splnené boli schválenie Národného akčného plánu, príprava návrhu zákona o štátnom fonde rozvoja bývania, vypracovanie územno-plánovacej dokumentácie regionálnych celkov, príprava návrhu zákona o poskytovaní informácií o stave životného prostredia a vypracovanie rozboru legislatívneho a regulačného rámca sektoru bývania vo vzťahu k ekonomickým podmienkam SR.
Niekoľko úloh zostalo nesplnených. Ide o zriadenie Inštitútu urbanizmu a územného plánovania, Národnej agentúry pre bývanie, parlamentného výboru pre osídlenie a usporiadanie konferencie celoeurópskeho významu s cieľom prezentácie výsledkov v oblasti osídlenia, legislatívnych a metodických nástrojov a väzieb na celoeurópske koncepcie.
Pre osobitné zasadnutie Valného zhromaždenia OSN Habitat Istanbul+5, ktoré sa uskutoční 6.-8.6.2001 v New Yorku, bola vypracovaná Národná správa o rozvoji osídlenia a bývania v SR Habitat – Istanbul+5, ktorá dokumentuje pokrok SR v implementácii Agendy Habitat od roku 1996. Vláda SR schválila Národnú správu na svojom zasadnutí dňa 21.2.2001.
Návrh delegácie vychádza z usmernení UNCHS a prípravy Národnej správy o rozvoji osídlenia a bývania v SR Habitat – Istanbul +5, ktorú viedol a koordinoval Národný prípravný výbor zložený zo zástupcov Ministerstva životného prostredia SR, Ministerstva výstavby a regionálneho rozvoja SR, Ministerstva práce, sociálnych vecí a rodiny SR, Ministerstva hospodárstva SR, Ministerstva vnútra SR, Ministerstva financií SR, Ministerstva pôdohospodárstva SR, Slovenskej agentúry životného prostredia, Štatistického úradu SR, Magistrátu hl. m. SR Bratislavy, Združenia urbanistov a územných plánovačov Slovenska, Združenia miest a obcí Slovenska, Únie miest a obcí, Asociácie zdravých miest Slovenska a vlády SR – splnomocnenca pre decentralizáciu štátnej správy.
Organizácie, ktoré sa zúčastnili prípravy Národnej správy prostredníctvom Národného prípravného výboru, boli vyzvané, aby menovali svojich zástupcov na osobitné zasadnutie Valného zhromaždenia OSN.
Materiál bol predložený na medzirezortné pripomienkové konanie a je predkladaný do vlády bez rozporov. Odporúčanie Ministerstva výstavby a regionálneho rozvoja o organizačnom zabezpečení pobytu delegácie SR vrátane dopravy, ubytovania a vstupných víz bolo akceptované iba v oblasti notifikácie, nakoľko každý orgán má svoje pracoviská, ktoré zabezpečujú tieto činnosti.